ดอลล์ปรับตัวไร้ทิศทางก่อนสหรัฐเผยข้อมูลจ้างงาน
ดอลลาร์สหรัฐอ่อนค่าลงเมื่อเทียบยูโร แต่ปรับตัวขึ้นลงแตกต่างกันเมื่อทียบสกุลเงินหลักอื่นๆเมื่อคืนนี้ (2 เม.ย.) ขณะที่นักลงทุนรอดูการเปิดเผยข้อมูลจ้างงานนอกภาคเกษตรของสหรัฐในวันนี้
3 เม.ย. 2558

สำนักข่าวอินโฟเควสท์รายงานว่า ดอลลาร์สหรัฐอ่อนค่าลงเมื่อเทียบยูโร แต่ปรับตัวขึ้นลงแตกต่างกันเมื่อทียบสกุลเงินหลักอื่นๆเมื่อคืนนี้ (2 เม.ย.) ขณะที่นักลงทุนรอดูการเปิดเผยข้อมูลจ้างงานนอกภาคเกษตรของสหรัฐในวันนี้
ค่าเงินยูโรแข็งค่าขึ้นเมื่อเทียบดอลลาร์สหรัฐที่ระดับ 1.0895 ดอลลาร์สหรัฐ จาก 1.0764 ดอลลาร์สหรัฐ ขณะที่เงินปอนด์ลดลงที่ 1.4822 ดอลลาร์สหรัฐ จากระดับ 1.4826 ดอลลาร์สหรัฐ, ค่าเงินดอลลาร์สหรัฐปรับขึ้นเทียบกับสกุลเงินเยนที่ 119.69 เยน เทียบกับระดับ 119.61 เยน และลดลงเมื่อเทียบกับฟรังก์สวิสที่ระดับ 0.9590 ฟรังก์ จาก 0.9664 ฟรังก์ และค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7585 ดอลลาร์สหรัฐ จากระดับ 0.7600 ดอลลาร์
ดอลลาร์สหรัฐปรับตัวลงเมื่อเทียบสกุลเงินยูโร โดยได้รับแรงกดดัน เนื่องจากนักลงทุนเทขายทำกำไร ก่อนการเปิดเผยตัวเลขจ้างงานนอกภาคเกษตรเดือนมี.ค.ของสหรัฐ ซึ่งจะบ่งชี้ถึงแนวโน้มตลาดแรงงานสหรัฐ โดยกระทรวงแรงงานสหรัฐมีกำหนดเปิดเผยข้อมูลดังกล่าวในเวลา 19.30 น.วันนี้ ตามเวลาไทย
สำหรับข้อมูลเศรษฐกิจสหรัฐเมื่อคืนนี้ส่วนใหญ่ออกมาในเชิงบวก กระทรวงพาณิชย์สหรัฐเปิดเผยว่า ยอดขาดดุลการค้าในเดือนก.พ.ลดลงสู่ระดับต่ำที่สุดนับตั้งแต่เดือนต.ค.2552 ซึ่งสะท้อนถึงการนำเข้าที่ลดลงมากกว่าการส่งออก โดยสหรัฐขาดดุลการค้าที่ระดับ 3.544 หมื่นล้านดอลลาร์ในเดือนก.พ. ขณะที่ตัวเลขการขาดดุลในเดือนม.ค.อยู่ที่ 4.268 หมื่นล้านดอลลาร์ ขณะที่นักวิเคราะห์คาดการณ์ก่อนหน้านี้ว่า ตัวเลขขาดดุลการค้าจะอยู่ที่ 4.15 หมื่นล้านดอลลาร์ในเดือนก.พ.
ด้านกระทรวงแรงงานสหรัฐรายงานว่า จำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 28 มี.ค. ลดลง 20,000 ราย อยู่ที่ 268,000 ราย ซึ่งใกล้เคียงระดับต่ำที่สุดในรอบ 16 ปี นับเป็นสัญญาณล่าสุดที่บ่งชี้ว่าตลาดแรงงานยังคงปรับตัวดีขึ้นต่อเนื่อง และต่ำกว่าที่นักวิเคราะห์ส่วนใหญ่ซึ่งคาดว่าจะอยู่ที่ 285,000 ราย